b"\n_START_ARTICLE_\nJames Shields (vuonna 1806 syntynyt poliitikko)\n_START_PARAGRAPH_\nJames Shields (s. 10. toukokuuta 1806 tai 1810 Altmore, Irlanti \xe2\x80\x93 k. 1. kes\xc3\xa4kuuta 1879 Ottumwa, Iowa, Yhdysvallat) oli Irlannissa syntynyt, mutta sittemmin Yhdysvalloissa vaikuttanut demokraattipoliitikko ja sotilas. H\xc3\xa4nen samanniminen set\xc3\xa4ns\xc3\xa4 toimi my\xc3\xb6s poliitikkona._NEWLINE_Sotilaana Shields palveli ensin 1846\xe2\x80\x9348 Meksikon-Yhdysvaltain sodassa ja 1861\xe2\x80\x9363 Unionin kenraalina Yhdysvaltain sis\xc3\xa4llissodassa._NEWLINE_Poliitikkona Shields muistetaan erityisesti siit\xc3\xa4, ett\xc3\xa4 h\xc3\xa4n on ainoana ihmisen\xc3\xa4 edustanut Yhdysvaltain senaatissa kolmea eri osavaltiota. Shields p\xc3\xa4\xc3\xa4si senaattiin ensimm\xc3\xa4isen kerran vuonna 1849 Illinois'n senaattorina. Vuonna 1858 h\xc3\xa4net valittiin Minnesotan senaattoriksi osavaltion ensimm\xc3\xa4isiss\xc3\xa4 senaattorinvaaleissa. Kolmannen kerran Shields valittiin senaattiin Missourin edustajana vuonna 1879 j\xc3\xa4rjestetyiss\xc3\xa4 t\xc3\xa4ytevaaleissa, joissa valittiin uusi senaattori Lewis Bogyn virkakaudesta j\xc3\xa4ljell\xc3\xa4 olleiksi kuudeksi viikoksi. Senaatin lis\xc3\xa4ksi Shields toimi muun muassa Oregonin territorion kuvern\xc3\xb6\xc3\xb6rin\xc3\xa4 1848\xe2\x80\x9349."